เคเคฟันด์ลุยหุ้นสหรัฐ ดักข่าวดีเลือกตั้งพ.ย.
เคเคฟันด์ ส่งกองทุนใหม่ซื้อหุ้นสหรัฐดักเลือกตั้ง พ.ย.นี้ ตั้งเป้า 7% ภายใน 7 เดือน
6 ส.ค. 2555

เคเคฟันด์ ส่งกองทุนใหม่ซื้อหุ้นสหรัฐดักเลือกตั้ง พ.ย.นี้ ตั้งเป้า 7% ภายใน 7 เดือน
นายศุภกร สุนทรกิจ กรรมการผู้จัดการ บริษัทหลักทรัพย์จัดการกองทุน (บลจ.) เกียรตินาคิน หรือเคเคฟันด์ เปิดเผยว่า หากสหรัฐยังไม่ออกมาตรการผ่อนคลายเชิงปริมาณรอบ 3 หรือ QE 3 ออกมาในเดือน ก.ย.นี้ ตามที่ตลาดคาดการณ์ไว้ คงต้องรอดูมาตรการอื่นๆ ที่รัฐบาลบารัก โอบามา อาจจะออกมาก่อนการเลือกตั้งในเดือน พ.ย.นี้ ซึ่งจะหนุนให้หุ้นสหรัฐปรับตัวขึ้นได้
“จากสถิติก่อนการเลือกตั้งหุ้นจะปรับตัวขึ้น ขณะที่เศรษฐกิจสหรัฐเองก็ค่อยๆ ฟื้นตัว จึงน่าสนใจ” นายศุภกร กล่าว




 
ทั้งนี้ บลจ.เกียรตินาคิน อยู่ระหว่างเสนอขายกองทุนเปิดเคเค ยูเอส ทริกเกอร์ 7% 2 ตั้งแต่วันที่ 1-8 ส.ค. 2555 ลงทุนในหุ้นสหรัฐ มูลค่าโครงการ 500 ล้านบาท ตั้งเป้าผลตอบแทน 7% ภายใน 7 เดือน และปิดกองทุนได้ก่อนกำหนด หากมูลค่าหน่วยลงทุนไม่ต่ำกว่า 10.85 บาท เป็นเวลา 3 วันติดต่อกัน โดยกองทุนนี้เป็นกองทุนรวมผสม ผู้จัดการกองทุนจึงปรับสัดส่วนการลงทุนในหุ้นและตราสารหนี้ เพื่อล็อกผลตอบแทนได้และอาจลงทุนในสัญญาซื้อขายล่วงหน้า เพื่อป้องกันความเสี่ยงจากอัตราแลกเปลี่ยน 
นายศุภกร กล่าวว่า สำหรับกองทุนเปิดเคเค โกลด์ ทาร์เก็ต 7%#1 ซึ่งจะครบอายุโครงการประมาณเดือน ก.ย. 2555 ยังต้องลุ้นว่าจะถึงเป้าหมาย 7% หรือไม่ หลังราคาทองคำลดลงจากปัญหาหนี้ในกลุ่มยุโรปที่ส่งผลให้ค่าเงินเหรียญสหรัฐแข็งค่าขึ้น รวมทั้งไม่มีมาตรการผ่อนคลายเชิงปริมาณ (QE) รอบ 3 ออกมา 
“หาก QE 3 ออกมามีโอกาสที่จะเห็นทองขึ้นไปแถว 1,700 เหรียญสหรัฐต่อออนซ์ ในทางกลับกันก็เชื่อว่าไม่น่าจะต่ำไปกว่า 1,570 เหรียญสหรัฐ เพราะเงินสหรัฐแข็งค่าขึ้นมามากแล้ว” นายศุภกร กล่าว
อย่างไรก็ตาม บริษัทยังแนะนำให้ถือลงทุนกองทุนทองไว้ก่อน แม้จะครบอายุกองทุน เพราะเชื่อว่าราคาทองจะดีดกลับขึ้นไปได้ หากสถานการณ์ยุโรปดีขึ้นและมี QE 3 ออกมา เงินลงทุนก็จะโยกออกมาลงทุนในสินทรัพย์เสี่ยง
สำหรับเงินลงทุนของต่างชาติ แม้จะขายหุ้นไทยไป แต่ยังลงทุนในตราสารหนี้ เพราะอัตราดอกเบี้ยในไทยยังสูงกว่าสหรัฐและยุโรป ขณะที่หุ้นไทยแม้จะผันผวนตามต่างประเทศ แต่ยังคงเป้า 1,236-1,285 จุด ในสิ้นปีนี้